google/wiki40b huggingface dataset:
Askim

Etymologi

Navnet Askim er satt sammen av trenavnet Ask og ordet Heim. Før ca. 1400 het bygda Eid. Dette ordet betegnet blant annet landet langs en elv som ikke er farbar med båt, slik at folk måtte gå. Gjennom Askim dro folk båter mellom Øyeren og Glomma nedenfor Vammafossen.

Historie

Mange gravhauger og gravfunn vitner om at det har bodd folk i Askim i tusenvis av år. I 2003 ble det funnet en samling av ikke mindre enn 17 groptufter fra mesolittisk tid på Sandholmen i Askim kommune, en liten tange ved østbredden av Glomma mellom Solbergfoss og Øyeren.
I Romsåsen ved Kykkelsrud er det funnet rester etter en bygdeborg fra folkevandringstiden. Man regner med at Olav den hellige kristnet Askims innbyggere etter å ha grunnlagt Sarpsborg i 1016. En steinkirke ble bygget på slutten av 1100-tallet, men denne ble revet i 1877.
I krigstid har elven Glomma fungert som en naturlig forsvarslinje. Under de mange krigene med svenskene fra 1400-tallet frem til 1814 fikk også Askim kjenne krigens herjinger. Svenskekongen Karl XII krysset Glomma ved Onstadsund i mai 1716 etter å ha oppgitt beleiringen av Akershus festning.
Askim var åsted for det siste store slaget mellom norske og svenske styrker i 1814: Slaget ved Langnes skanse. Dette var også det siste gang tusener av menn fra skandinaviske land sto mot hverandre med våpen i hånd på 1800-tallet. Slaget markerte slutten på Napoleonskrigene i Skandinavia, og begynnelsen på unionstiden, hvor Norge og Sverige var forent i en personalunion. Seks norske soldater mistet livet, mens 9 eller 10 ble såret. Trolig ble over 100 svenske soldater drept i kampene.
Det fant også sted krigshandlinger i Askim under andre verdenskrig. Tyske styrker gikk til angrep ved Langnes, Fossum og Kykkelsrud 12. april 1940. De tyske styrkene besto av 1500 til 2000 mann og feltartilleri. På norsk side sto 400 mann støttet av feltbatterier. En stund greide de norske styrkene å stanse tyskernes fremrykking, men forsvaret ble til slutt brutt om morgenen 13. april. Norske styrker forsøkte å gå til motangrep ved Hurrahølet, men ble igjen slått tilbake. 20 norske soldater og 12 sivile omkom under trefningene. Tapene på tysk side var ikke sikre. Det har vært nevnt både 100 og 200 falne, mens ifølge tyske kilder var antallet under 20.

Politikk

Thor Hals (H) har vært ordfører i Askim siden 2011.

Idrett

Askim Fotballklubb har to lag med i seriesystemet på seniornivå. Korsgård Idrettsforening har også to lag med i seriesystemet på seniornivå, i tillegg til flere aldersbestemte lag. Askim Idrettsforening har idretter som innebandy, friidrett, ski, basketball, håndball, volleyball og svømming. Askim har også blant annet rideklubb, skytterlag og flyklubb.
I 2007 arrangerte Askim IF NM i friidrett på Askim stadion, med én norsk rekord og 22 banerekorder.
Severin Freund

Karriere

Freund debuterte internasjonalt i et FIS-renn i Hinterzarten i 2002. Han deltok i junior-VM i 2003, 2005, 2006 og 2008. Han ble juniorverdensmester med Tyskland i lagkonkurransen i Zakopane i 2008. Individuelt er hans beste plassering 13.-plass i Kranj i 2006.
I verdenscupen debuterte han med 50.-plass i Engelberg 22. desember 2007. Sammenlagt i verdenscupen ble han nummer 48 i sesongen 2008/09 og nummer 42 i sesongen 2009/10. Han fikk sitt store gjennombrudd sesongen 2010/11 da han vant to renn, samt en andreplass og to tredjeplasser. Sesongen 2011/2012 fulgte han opp den gode hoppingen med tre pallplasseringer.
Han deltok i Ski-VM 2011 i Oslo og tok bronsen i Midtstubakken i lagkonkurransen sammen med Martin Schmitt, Michael Neumayer og Michael Uhrmann. Han ble nummer 7. individuelt i normalbakken og 12. i storbakken.
I Vinter-OL 2014 ble han olympisk mester i laghopp, og senere samme år ble han verdensmester i skiflyging etter at kun to av fire omganger ble gjennomført grunnet dårlige værforhold. Norske Anders Bardal fikk sølv, og slovenske Peter Prevc fikk bronse. Freund endte på 3.-plass i verdenscupen sammenlagt.
Freund var med på det tyske laget som ble verdensmestere i Mixed lag under Ski-VM 2015 i Falun, og han tok gullet i storbakken. Freund vant verdenscupen sammenlagt sammenlagt sesongen 2014/15. Freund endte på samme poengsum som Peter Prevc, og ble tildelt seieren ettersom han hadde flest rennseire, Freund hadde ni og Prevc hadde tre.
Woqooyi Galbeed

Woqooyi Galbeed (somali: Woqooyi Galbeed, arabisk: وقويي جالبيد) er det/den 17. distriktet/regionen i Somalia, og ligger i Somaliland. Woqooyi Galbeed er også kjent som Maroodi Jeex. 
Distriktet er en administrativ region nordvest i Somalia og grenser til Etiopia i sør, tre andre regioner i Somalia; Awdal, Sanaag og Togdheer, og Adenbukta. Det høyeste punktet i distriktet er fjellet Buuraha Wagar (2004 moh.) som ligger sørøst for Berbera. Hovedstaten i Woqooyi Galbeed er Hargeisa.
Karl Georg Albrecht Ernst von Hake

Bakgrunn

Hake er en svært gammel adelsslekt i markgrevskapet Brandenburg, og fra han var 12 år gammel i 1780 ble han oppdratt til et liv ved hoffet da han begynte som pasje hos Fredrik den store.

Karriere

I 1785 ble han fähnrich (offisersaspirant) i garderegimentet og i 1788 unterleutnant.
I 1793 tjenestegjorde han under Karl II Wilhelm Ferdinand von Braunschweig og han utmerket seg særlig under Revolusjonskrigene ved slaget ved Pirmasens mot franskmennene. Dette førte til at han senere, 3. april 1813 ble tildelt Pour le Mérite med eikeløv.
I 1799 var han adjutant for generalfeltmarskalk Wichard von Möllendorff, og fra 1804 tilsvarende stilling hos den prøyssiske prinsen.
I februar 1810 ble han ansatt som leder for Krigministeriets militærøkonomiske avdeling til han 17. juni samme år ble midlertidig krigsminister og sjef for ministeriet etter general Gerhard von Scharnhorst. I realiteten var Hake den første reelle krigsminister, ettersom han også styrte den administrative ledelsen av ministeriet. I august ble han erstattet av Hermann von Boyen og vendte tilbake til aktiv felttjeneste, hvor han ble såret under folkeslaget ved Leipzig i oktober 1813.
Etter at keiserdømmet Østerrike gikk inn i alliansen mot Frankrike under Napoleonskrigene, ble Hake prøyssisk utsending, med vide fullmakter, ved den østerrikske militære overkommandoen under ledelse av Karl Philipp Fürst zu Schwarzenberg. I de videre kampene under Napoleonskrigene deltok han blant annet i slaget ved Waterloo og ved beleiringene av Sedan og ved Mézières.
I 1819 ble Hake igjen utnevnt til krigsminister, denne gang av kong Fredrik Vilhelm III av Preussen. Han satt i dette embetet i 17 år, og det er den lengste perioden i dette embetets historie. Kongen ga ordre om at han skulle sørge for utvikling av optisk telegraf. Hake var imidlertid skeptisk til denne innretningen og trenerte arbeidet helt fram til mai 1830.
Men hans periode som krigsminister er i hovedsak preget av gjenoppbygging og reorganisering av de prøyssiske styrkene etter Napoleonskrigene. Dette var en krevende oppgave, ikke minst fordi de statlige finansene var svært stramme etter mange år med krig, og Preussen måtte innføre allmenn verneplikt under stor motstand fra en rekke innflytelsesrike kretser. Han forlot stillingen som krigsminister i 1833 da han var blitt syk og døde to år senere i Napoli.
Cyclocephala nigropicta

Utseende

Artene i slekten Cyclocephala er små til middelsstore, vanligvis glatte og blanke, ofte gul- eller rødaltige hornbiller. De har ikke horn på hodet eller groper på pronotum, kjønnene kan skilles på at hannen er smalere enn hunnen og at føttene, og særlig kloleddet, på forbeina er fortykkede.

Levevis

De voksne billene er nattaktive og kommer til lys. I alle fall noen arter besøker blomster (for eksempel på planter i myrkonglefamilien) og kan være viktige pollinatorer. Larvene er kjent bare for et fåtall av artene, disse lever i jorda og eter på gressrøtter.

Utbredelse

Arten er utbredt i Ecuador.
Motstrømsprinsippet

Oksygenoverføring i gjeller

Fiskenes gjeller kan grovt deles inn i en gjellebue, som har flere gjelleblader. Det er i disse gjellebladene at motstrømsprinsippet forekommer. Vannet strømmer over disse gjellebladene fra munnhulen bakover og ut i vannet. Blodet strømmer framover inne gjellebladene.
Dette medfører at blodet kontinuerlig strømmer mot vann med stadig høyere konsentrasjon av oksygen. Når blodet først møter vannet, har blodet lav konsentrasjon av oksygen (rundt 5 %). Dette blodet møter vann som allerede har gitt fra seg oksygen tidligere på ferden over gjellebladet. Etterhvert som blodet beveger seg videre, vil konsentrasjonen av oksygen gradvis øke. Samtidig som konsentrasjonen av oksygen i blodet øker, møter blodet vann med stigende oksygenkonsentrasjon, da dette vannet ikke har gitt fra seg så mye oksygen tidligere.
Når blodet vender tilbake til kroppen, antas det å ha en konsentrasjon av oksygen på 90 %, regnet i forhold til vannets konsentrasjon. Ettersom opptak av oksygen i gjellene skjer ved diffusjon, vil den konstante konsentrasjonsforskjellen føre til et mer effektivt opptak av oksygen.
En tilsvarende mekanisme finner man i lungene hos fugler

Varmekonservering i armer og ben hos mennesker og dyr

Motstrømsprinsippet er også brukt om varmeveksling i ekstremitetene til dyr. Her er de dype arterier og vener lagt parallelt og inntil hverandre for at varmetapet (se Termodynamikk) til omgivelsene skal bli minst mulig. Det kalde blodet i venene – som har vært ute i de ytre kroppsdelene – blir varmet opp når det passerer det varme blodet fra arteriene. Varmeovergangen fra arterien til venen skjer helt fra hoften og ned i foten. Varmetapet fra arterieblodet varmer opp veneblodet. Når arterieblodet kommer ned i foten er det avkjølt slik at foten er kald og har et lite varmetap. Veneblodet varmes opp av arterieblodet hele veien fra foten opp til hoften. Veneblodet har da nesten samme temperatur som de indre organene, så kulden gir lite eller ingen reduksjon av kroppstemperaturen. Dette gjør at for eksempel sjøfugler (jevnvarme) kan ha under 10ᵒC i beina, mens resten av kroppen har normal kroppstemperatur på 35-40ᵒC.

I Henles sløyfe i nyrene

I henles sløyfe i nyrene er det mange kompliserte funksjoner som bidrar til å ta vare på væske, glukose, elektrolytter og for å kvitte seg med avfallsstoffer og overflødig væske, og for å regulere syre-base nivå i blodet. Henles sløyfe er en tynn kanal som begynner ved en glomerulus, går innover mot midten av nyren og deretter ut mot overflaten igjen. Motstrømsprinsippet er en av flere mekanismer i denne prosessen.
Botswanas flagg

Botswanas flagg ble tatt i bruk 30. september 1966. Flagget er lyst blått med et svart horisontalt bånd over midten. Båndet har hvite kanter. Forholdet mellom stripene er 9:1:4:1:9. 
Den blå fargen symboliserer vann, spesielt regn, og kommer fra mottoet på Botswanas riksvåpen: Pula (som er tswana og betyr «La det bli regn»). De sorte og hvite linjene symboliserer harmoni mellom folkeslag, og refererer også til Sebraene som bærer riksvåpenet.
Ludwig I av Bayern

Bakgrunn, kronprinstid

Ludvig I tilhørte huset Wittelsbach og var sønn av kong Maximilian I av Bayern og prinsesse Auguste Wilhelmine Maria av Hessen-Darmstadt. Maximilian I var fra 1806 den første konge av Bayern. Før dette hadde landets herskere båret tittelen kurfyrste. 
Den 12. oktober 1810 giftet Ludwig seg med prinsesse Therese von Sachsen-Hildburghausen. Denne dagen (Prinzenhochzeit) feires i den tradisjonelle Oktoberfest i München.

Konge

Han etterfulgte sin avdøde far som konge og ble kronet 13. oktober 1825.
Ludwigs regjeringstid var preget av økonomisk vekst og tekniske fremskritt, som for eksempel byggingen av Tysklands første jernbane (strekningen Nürnberg-Fürth). Også Ludwigskanal, en forbindelse mellom Nordsjøen og Svartehavet, forgjengerbyggverket til den senere Main-Donau-Kanal, kom etter hans initiativ. Så fulgte blant annet Bayerische Ludwigsbahn (1835), og jernbanen mellom Bexbach og Ludwigshafen am Rhein som også ble oppkalt etter ham som Pfälzische Ludwigsbahn.
Kongen var også en stor beskytter av kunst og vitenskap, og lot oppføre mange museer og andre offentlige bygninger i klassisistisk stil i München - som Glyptoteket, Pinakoteket, Propyléene med flere. Gaten Ludwigstraße er også fra denne tid, likeså det nye universitetsanlegg, Feldherrenhalle,  Siegestor, bayrische Staatsbibliothek, Königsplatz, Ruhmeshalle og Bavaria-statuen på Theresienwiese (oppkalt etter hans hustru Therese). Hans viktigste byggmestre til alt dette var Leo Klenze og Friedrich von Gärtner.
På to åskammer langs elven Donau bygde han Walhalla og Befreiungshalle.
I 1826 lot han flytte universitetet i Landshut til München og gjenopprettet det bayerske kunstakademi.
I stor utstrekning ble dette finansiert av kongens private kasse, og til gjengjeld levde han selv privat nesten oppsikstvekkende sparsommelig. Han skal ha gått i påfallende nøkterne klær og sies å ha forbudt løk i den kongelige matlaging ettersom han syntes at den var for dyr.
Ludwig opptrådte fra begynnelsen som en liberal regent, støttet grekernes frihetskamp og sønnen Ottos kandidatur til den greske trone. I samband med at Julirevolusjonens uroligheter også spredte seg till München, ble han imidlertid stadig mer reaksjonær, og relasjonene til befolkningen ble forverret.
Han hadde en beryktet affære med den irske danserinnen Lola Montez, og dette, i kombinasjon med de allmenne revolusjonære strømninger i Tyskland i 1848 tvang ham den 20. mars dette år til å abdisere til fordel for sønnen Maximilian.
Ludwig I døde den 29. februar 1868 i Nice. Han ble begravet i St. Bonifaz-basilikaen i München.
Royal Academy of Dance

Royal Academy of Dance er en ballettskole i England som har en egen stilart og metode. Den ble grunnlagt i 1920 av en gruppe profesjonelle dansere. Royal Academy of Dance har over 15 000 medlemmer i 82 land. Det finnes flere trinn i systemet som bestemmer om en danser er flink nok til å lære bort RAD metode, eller er profesjonell danser.

Eksaminasjoner

Royal Academy of Dance tilbyr eksaminasjoner i alle gradene fra Pre-Primary til Advanced 3. Det er med eksaminatorer fra hele verden.
Blommig falukorv

«Blommig falukorv» er en svensk sang fra 1965 med melodi og tekst av Hans Alfredson, som spilte den inn på LP-platen Hans Alfredson sjunger Blommig falukorv och andra visor för barn (Svenska Ljud 6394 202). Arrangør og dirigent var Bengt-Arne Wallin.
Sangen handler om et barn som misliker all mulig husmannskost, som for eksempel fisk og spinat, pletter med tyttebærsyltetøy, biff med løk, kålrotstappe, isterband samt pytt-i-panne. Det eneste barnet kan tenke seg å spise er blomstret falukorv.
Sangen gav opphav til at det i 1996 begynte å bli solgt falukorv med trykte blomster, blant annet i IKEA, men også utenlands. Slakteriet i Ugglarp underskrev en kontrakt med Alfredson, slik at erstatningen for å bruke idéen gikk til BRIS.

Norsk versjon

Hege Tunaal har skrevet en norsk tekst. På norsk bærer den tittelen «Blomstret kjøttkake».
Soloppgang

Soloppgang er det tidspunktet solen dukker opp i horisonten i øst. Soloppgang må ikke blandes sammen med daggry, som er tiden da det begynner å lysne etter natten, en stund før selve soloppgangen. På grunn av atmosfæriske forhold vil faktisk solen ses før den stiger over horisonten, og på den måten kan både soloppgang og solnedgang ses på som optiske illusjoner.
Solens gang fra øst mot vest over jorden kommer av vår planets østoverrettede rotasjon. Denne illusjonen er likevel så overbevisende at de fleste kulturer har hatt myter og religioner bygget opp rundt det geosentriske verdensbildet. 
På den nordlige halvkule kommer ikke den seneste soloppgangen ved vintersolverv (21. eller 22. desember) slik man skulle tro, men snarere en gang mot slutten av desember. I tillegg til at tidspunktet for soloppgang og solnedgang forandrer seg i løpet av året, forandrer det seg også når man reiser vekk fra ekvator. 
Rett før soloppgang kan himmelen få de mest fantastiske farger. Dette er et resultat av lysbrytning i atmosfæren. Sollys er bygget opp av farger med forskjellig bølgelengde, og disse blir spredd av støvpartikler når de går gjennom atmosfæren. Det er dette som gjør at fargen på himmelen kan variere fra blått til rødt avhengig av hvor mye støv det er i atmosfæren og hvilken bane lyset tar. Når solen går ned eller står opp, blir sollyset refraktert i atmosfæren og danner et vertikalt fargespekter. Disse fargene forsvinner en etter en, og den røde enden av spekteret forsvinner først. En sjelden gang kan man se grønne flekker rett før solen kommer over horisonten.
Turn under Middelhavslekene 2001

Turn under Middelhavslekene 2001. Turn var en av flere sporter under de fjortende middelhavslekene som ble arrangert i Tunis i Tunisia i perioden 2. til 15. september 2001. Det var fjortende gangen som turn var med på programmet under middelhavslekene Det var fjorten øvelser, åtte for menn og seks for kvinner. Spania ble beste nasjon med fem gullmedaljer foran Frankrike og Hellas med tre hver.
Kvinne, kjenn din kropp

Kvinne, kjenn din kropp : ei handbok er en feministisk håndbok om kvinnekroppen, også kjent som «Feministbibelen». Den ble utgitt første gang på norsk på Pax forlag i 1976.
Den første norske utgaven var basert på den danske Kvinde, kend din krop. I Norge har Kristin Hodnekvam, Ragnhild Halvorsen, Ragna Holter, Asta Magni Lykkjen, Marianne Mjaaland, Trine Prescott og Anniken Young arbeidet med oversettelsen og bearbeiding for norske forhold.
Festspillene i Bergen setter i 2015 opp en forestilling av Kvinne, kjenn din kropp. Danske Mungo Park står bak dramatiseringen.
Interstate 95

Interstate 95 (eller I-95) er en Interstate Highway som løper fra Miami i det sørlige Florida langs hele den amerikanske østkysten helt til Houlton i delstaten Maine, nær den kanadiske grense. Den er ca. 3000 kilometer lang. På sin vei er den innom 15 delstater og forbi hovedstaden Washington D.C. Motorveien betjener mange av det østlige USAs største og viktigste byer.
Meksikansk øl

Ølhistorie

Påvirkning fra tyske immigranter på midten av 1800-tallet, og spesielt den østerrikske keiseren Maximilian fra Habsburgfamilien, har ført til at øltyper som Vienna lager nå er populære i Mexico.
Det første lagerølbryggeriet, La Pila Seca, ble grunnlagt i 1845. På 1890-tallet kom de større og indistrualiserte bryggeriene Cervecería Cuauhtémoc og Cervecería Moctezuma (senere som Cervecería Cuauhtémoc Moctezuma og i dag som FEMSA). Forbudstiden i USA på 1920-tallet gjorde at ølproduksjonen i Mexico fikk et voldsomt oppsving da mange fra USA krysset grensen for å få tak i alkohol. I denne perioden ble det grunnlagt flere bryggeriet på grensen mot USA.

Ølgiganter

I dag er det 2 store bryggerier i Mexico, FEMSA og Grupo Modelo. Disse står for dagens hovedproduksjon av meksikansk øl. FEMSA har med Cervecería Cuauhtémoc Moctezuma historie tilbake til 1890-tallet. Populære ølmerker som blir produsert av FEMSA er Bohemia, Carta Blanca, Dos Equis, Indio, Noche Buena, Sol, Superior og Tecate, samt noen ølsorter på lisens, som Coors Light. Grupo Modelo produserer færre ølmerker, men har en større andel av markedet når det gjelder eksport med ølmerkene Corona Extra, Corona Light, Negra Modelo, Modelo especial, Modelo Light og Pacífico. I tillegg produserer Grupo Modelo ølmerker som kun er å få nasjonalt, som Victoria, Estrella, León, Montejo, Barrilito, samt andre.
Thomas William Ludlow Ashley

Liv og virke

Han var oldebarn av James Mitchell Ashley, som også var kongressmedlem fra Ohio. 
Under den andre verdenskrig tjenestegjorde Ashley i US Army som korporal i Stillehavet med Theater of Operations. Etter krigen ble uteksaminert Ashley i 1948 fra Yale University. Mens Ashley gikk ved Yale University ble han medlem av det lukkede brorskapet Skull and Bones, sammen med blant andre den fremtidige presidenten i USA, George H.W. Bush. 
Ashley ble ansatt i Radio Free Europe (RFE) i 1952. Han tjenestegjorde i [Europa] for RFE frem til 1. mars 1954 da han kom inn i Kongressen i USA. Han fungerte som formann i Select Committee on Energy mellom 1977 og 1979 og deretter satt han som leder av komiteen for Merchant Marine fra 1979 til 1981.  Han hadde en datter som heter Lise Ashley Murphy og to sønner, William Meredith og Mark Michael.
Takin' Off

Takin' Off er et musikkalbum med Laila Dalseth og Per Borthen Swing Department, utgitt i 2007.
Laguna Verde kjernekraftverk

Laguna Verde kjernekraftverk er et kjernekraftverk, og produserer elektrisk kraft utenfor byen Veracruz ved kysten av Mexicogulfen i det østlige Mexico. Det ble bygget i årene 1972–1990. Installert maksimal effekt er 1 364 MW, og produksjonen var 10,4 TWh i 2006. Anlegget har to reaktorer. Det eies av Comisión Federal de Electricidad (CFE).
ISO 3166-2:GG

ISO 3166-2:GG er Guernseys del av ISO 3166-2, som er del av ISO 3166-standarden utgitt av International Organization for Standardization, som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
Det er for tiden ikke definert noen ISO 3166-2-koder for Guernsey.
Guernsey, som er en kronbesittelse tilhørende Storbritannia, har vært tildelt ISO 3166-1 alfa-2-koden GG siden 2006. Området hadde tidligere koden GB-GSY under ISO 3166-2:GB, Storbritannias del av ISO 3166-2.
Cubispini

Utseende

Små, noe avlange, mer eller mindre brunlige bladbiller. Artene ligner overflatisk på gruppen Hispini, og var tidligere plassert der. Cubispa-artene mangler flygevinger. Dekkvingene kan ha spisse, opphøyde knøler i den bakre delen.

Levevis

Både larvene og de voksne (imago) er planteetere. Cubispa-artene er knyttet til tåkeskog.

Utbredelse

Slekten er kjent fra den Neotropiske økosonen inkludert Cuba.
Gnaphosa leporina

Utseende

Gnaphosa leporina er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Gnaphosa leporina er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
W.A.S.P. (album)

W.A.S.P. er debutalbumet til det amerikanske hard rock-bandet W.A.S.P. , utgitt 17. august 1984.
Astenosfære

Astenosfæren (fra gresk a + stenos «uten styrke») er et geologisk sjikt i Jordens lagdeling som ligger cirka 10–20 km (muligvis dybdeutbredelse til 400 km) under jordoverflaten. I astenosfæren foregår det langsomme strømninger i den seige magmamassen, som kalles mantelstrømmer. Det er varmen fra Jordens indre som driver mantelstrømmene. Astenosfæren utgjør den «myke» sonen i den øvre mantelen, som ligger rett under litosfæren, som igjen er involvert i platebevegelsene og isostatiske tilpasninger.
Selv om astenosfærens eksistens ble antatt allerede i 1926, ble dens eksistens først bekreftet ved det store jordskjelvet i Chile 22. mai 1960.
Deutscher Jugendliteraturpreis

Deutscher Jugendliteraturpreis («Tysk pris for litteratur for unge»), fram til 1981 kalt Deutscher Jugendbuchpreis, er en tysk litteraturpris for fremragende barne- og ungdomslitteratur. Den ble opprettet i Vest-Tyskland i 1956 av det som i dag er barne-, familie- og helsedepartementet (Bundesministerium für Jugend, Familie, und Gesundheit). Prisen omfatter tyskspråklige bøker, også oversatte, og kan gis til både forfattere og illustratører. Fra og med 1967 er blir utmerkelsen utdelt innen de fire kategoriene barnebok, ungdomsbok, bildebok og faktabok, med vanligvis fem nominerte bøker i hver kategori. Det har også blitt utdelt spesialpriser for hele forfatterskap og for illustrasjonsinnsats i flere bøker. Siden begynnelsen har over 2 500 bøker fått oppmerksomhet gjennom prisen og arrangementet, enten som utvalgte, nominerte eller prisvinnende. Deutscher Jugendliteraturpreis er den eneste litteraturprisen som blir betalt av den tyske staten.